**Brimin Kiprop Kipruto** (s. 31. heinäkuuta 1985 Korkitony, Marakwet District, Rift Valley Province, Kenia) on kalenjin-heimon marakwet-haaraan kuuluva juoksija. Hänen nimensä on oikeasti *Firmin* eikä *Brimin*, mutta se muuttui vuonna 2001, kun Kipruto vei virkailijalle syntymätodistuksensa passia varten, ja hänen nimensä kirjattiin koneelle väärin. Kipruto on itse sanonut nähneensä kun nimi tallennettiin tietokoneelle, ja ajatteli, että hänen täytyy esiintyä jatkossa sillä nimellä minkä he kirjoittivat.

Kipruto on 10-päisen lapsikatraan kolmas lapsi. Hänen vanhempansa ovat maanviljelijöitä. Tällä hetkellä hän asuu synnyinseuduillaan Korkitonyssa ja harjoittelee Kaptagatissa, Eldoretin lähellä. Kipruton managerina toimii Michel Boeting ja häntä valmentavat Patrick Sang ja Joseph Chelimo.

Kipruto aloitti juoksemisen peruskoulussa, ja suurella menestyksellä. Viimeisenä vuonnaan, 1999 hän osallistui kansallisiin peruskoulujen kilpailuihin ja voitti sekä 1 500 metrin että 3 000 metrin esteiden kilpailut. Toisen asteen oppilaitoksessa hän neljänä vuonna voitti kansallisissa mestaruuskisoissa 1 500 metriä kahdesti ja estejuoksun kolmesti. Vuosina 1999–2003 hän osallistui Colm O'Connellin vetämille harjoitusleireille legendaarisessa St. Patrick's High Schoolissa.

Vuonna 2001 hän kilpaili Kenian maajoukkueessa Debrecenissä, Unkarissa pidetyissä alle 18-vuotiaiden MM-kilpailuissa ja juoksi hopeaa 2 000 metrin estejuoksussa ajalla 5.36,81. Seuraavan kisansa Kenian ulkopuolella hän juoksi vuonna 2003 Afrikan nuorten mestaruuskilpailuissa Kamerunissa, jossa hän tuli myös toiseksi, tällä kertaa 3 000 esteillä ajalla 8.46,74.

Vuoden 2003 joulukuussa Kipruto valmistui Kipsoenin toisen asteen oppilaitoksesta ja liittyi Kaptagatin ammattimaisen valmennuksen alaisuuteen, jossa vielä nykyäänkin harjoittelee. Tuolloin hän juoksi ensimmäistä kertaa Euroopassa Grand Prix -kilpailussa toukokuussa, ja voittikin 1 500 metrin juoksun Nijmegenissä ajalla 3.37,97. Yhdeksän päivää myöhemmin hän juoksi Hengelon GP:ssä ja paransi 3 000 metrin esteiden ennätystään 28 sekunnilla aikaan 8.05,52, jolla hän myös voitti juoksun. Taakse jäivät niin maajoukkuetoveri Paul Kipsielei Koech (8.05,92) kuin Ateenan kilpakumppani Ali Ezzine (8.19,93).

Vuonna 2004 Kenian raaoissa ja armottomissa, 1 500 metriä merenpinnan yläpuolella käydyissä olympiakarsinnoissa hän sijoittui toiseksi heti Ezekiel Kemboin jälkeen ajalla 8.17,1, ja lunasti paikkansa Ateenan olympialaisiin. Samaan aikaan hän oli Kenian nuorten maajoukkueessa, ja alle 20-vuotiaiden MM-kilpailuissa hän päätti kilpailla esteiden sijaan 1 500 metrillä ja sijoittui pronssille johdettuaan alkumatkasta suurella erolla (800 metriä alle 1.53). Hän juoksi oman ennätyksensä 3.35,96.

Ateenan olympialaisissa Kipruto oli hopeasijallaan osaltaan tuomassa Kenialle kolmoisvoittoa yhdessä Ezekiel Kemboin ja Paul Kipsielei Koechin kanssa. Kenian edustajat onnistuivat pudottamaan kyydistä kaikki muut paitsi neljänneksi sijoittuneen Qatarin Musa Amer Obaidin, joka hänkin on alkujaan Kenian kansalainen, alkuperäiseltä nimeltään Moses Kipchirchir. Koko kärkinelikko kuuluu vieläpä samaan kalenjin-heimoon. Kipruton aika oli 8.06,11. Kemboi voitti uudella olympiaennätyksellä 8.05,81.

Helsingin MM-kisoissa 2005 Kipruto sijoittui estejuoksussa pronssille Saif Saaeed Shaheenin ja Kemboin vanavedessä. Osakan MM-kisoissa 2007 Kipruto kirkasti MM-pronssinsa kultaiseksi Kenian ottaessa kolmoisvoiton. Kipruto voitti esteissä kultaa myös vuotta myöhemmin Pekingin olympialaisissa ajalla 8.10,34. Berliinin MM-kilpailuissa 2009 hän sijoittui seitsemänneksi.

22. heinäkuuta 2011 Kipruto juoksi Timanttiliigan Monacon osakilpailussa estejuoksussa ajan 7.53,64 jääden vain sekunnin sadasosan Saif Saaeed Shaheenin maailmanennätyksestä. Tätä ennen Kipruto ei ollut alittanut kahdeksaa minuuttia kertaakaan. Aika oli myös Afrikan ja Kenian ennätys. Daegun MM-kilpailuissa 2011 hän sai Ezekiel Kemboin jälkeen hopeaa ajalla 8.16,05. Lontoon olympialaisissa 2012 hän sijoittui viidenneksi. Hän sai pronssia Pekingin MM-kilpailuissa 2015 ajalla 8.12,54. Rio de Janeiron olympialaisissa 2016 hän oli kuudes. Lontoon MM-kilpailuissa 2017 hän karsiutui alkuerissä.

Saavutukset
-----------

Lähde: IAAF
### 1 500 metriä

|  |  |  |  |  |
| --- | --- | --- | --- | --- |
| Alle 20-vuotiaiden MM-kisat 2004 | pronssia | 3.35,96 | Grosseto, Italia | 15.7.2004 |

### 2 000 m esteet

|  |  |  |  |  |
| --- | --- | --- | --- | --- |
| Alle 18-vuotiaiden MM-kisat 2001 | hopeaa | 5.36,81 | Debrecen, Unkari | 15.7.2001 |

### 3 000 m esteet

|  |  |  |  |  |
| --- | --- | --- | --- | --- |
| Kesäolympialaiset 2004 | hopeaa | 8.06,11 | Ateena, Kreikka | 24.8.2004 |
| IAAF:n yleisurheilufinaali 2004 | kuudes | 8.16,45 | Monaco | 19.9.2004 |
| MM-kilpailut 2005 | pronssia | 8.15,30 | Helsinki, Suomi | 9.8.2005 |
| IAAF:n yleisurheilufinaali 2005 | kolmas | 8.09,20 | Monaco | 9.9.2005 |
| IAAF:n yleisurheilufinaali 2006 | kuudes | 8.20,05 | Stuttgart, Saksa | 10.9.2006 |
| MM-kilpailut 2007 | kultaa | 8.13,82 | Osaka, Japani | 28.8.2007 |
| IAAF:n yleisurheilufinaali 2007 | kolmas | 8.11,05 | Stuttgart | 23.9.2007 |
| Kesäolympialaiset 2008 | kultaa | 8.10,34 | Peking, Kiina | 18.8.2008 |
| IAAF:n yleisurheilufinaali 2008 | yhdeksäs | 8.29,11 | Stuttgart | 14.9.2008 |
| MM-kilpailut 2009 | seitsemäs | 8.12,61 | Berliini, Saksa | 18.8.2009 |
| IAAF:n yleisurheilufinaali 2009 | kuudes | 8.16,44 | Thessaloniki, Kreikka | 13.9.2009 |
| Kansainyhteisön kisat 2010 | pronssia | 8.19,65 | Delhi, Intia | 11.10.2010 |
| MM-kilpailut 2011 | hopeaa | 8.16,05 | Daegu, Etelä-Korea | 1.9.2011 |
| Kesäolympialaiset 2012 | viides | 8.23,03 | Lontoo, Britannia | 5.8.2012 |
| MM-kilpailut 2015 | pronssia | 8.12,54 | Peking, Kiina | 24.8.2015 |
| Kesäolympialaiset 2016 | kuudes | 8.18,79 | Rio de Janeiro, Brasilia | 17.8.2016 |
| MM-kilpailut 2017 | karsiutui alkuerässä | 8.33,33 | Lontoo, Britannia | 6.8.2017 |

### Maastojuoksun lyhyt matka

|  |  |  |  |  |
| --- | --- | --- | --- | --- |
| Maastojuoksun MM-kisat 2005 | 37. sija | 12.26 | St. Etienne-St. Galmier | 19.3.2005 |
| Maastojuoksun MM-kisat 2006 | 18. sija | 11.17 | Fukuoka, Japani | 1.4.2006 |
|

Henkilökohtaiset ennätykset
---------------------------

Lähde: IAAF

|  |  |  |  |
| --- | --- | --- | --- |
| 1 500 m | 3.35,23 | Tukholma, Ruotsi | 25.7.2006 |
| 3 000 m | 7.47,33 | Doha, Qatar | 12.5.2006 |
| 2 000 m esteet | 5.36,81 | Debrecen, Unkari | 15.7.2001 |
| 3 000 m esteet | 7.53,64 | Monaco | 22.7.2011 |

Lähteet
-------

1. ↑  BRIMIN KIPROP KIPRUTO *Athletes*. The International Olympic Committee (IOC). Viitattu 26.12.2020. (englanniksi)
2. ↑  After Athens silver and Helsinki bronze, Kipruto finally strikes gold  28.8.2007. IAAF.  Arkistoitu 13.10.2007. Viitattu 30.8.2007. (englanniksi)
3. ↑  Mulkeen, Jon: Farah and Porter smash UK records, Kipruto close to world record, Bolt wins – just *athleticsweekly.com*.  22.7.2011. Athletics Weekly. Viitattu 23.7.2011. (englanniksi)[vanhentunut linkki]
4. ↑  2011 Monaco Track & Field Diamond League Recap *letsrun.com*.  22.7.2011. Letsrun.com. Viitattu 23.7.2011. (englanniksi)
5. 1 2  Brimin Kiprop Kipruto Kansainvälinen yleisurheiluliitto.  (englanniksi)
6. ↑  A 1-2-3 finish for Kenya in Delhi *standardmedia.co.ke*.  11.10.2010. Viitattu 20.10.2010.

Miesten estejuoksun olympiavoittajat

|  |
| --- |
| 1900: 2 500 m estejuoksu: George Orton & 4 000 m estejuoksu: John Rimmer | 1904: 2 590 m estejuoksu: Jim Lightbody | 1908: 3 200 m estejuoksu: Arthur Russell | |
| 3 000 m estejuoksu: 1920: Percy Hodge | 1924: Ville Ritola | 1928: Toivo Loukola | 1932: 1936: Volmari Iso-Hollo (kahdesti) | 1948: Tore Sjöstrand | 1952: Horace Ashenfelter | 1956: Chris Brasher | 1960: Zdzisław Krzyszkowiak | 1964: Gaston Roelants | 1968: Amos Biwott | 1972: Kip Keino | 1976: Anders Gärderud | 1980: Bronisław Malinowski | 1984: Julius Korir | 1988: Julius Kariuki | 1992: Matthew Birir | 1996: Joseph Keter | 2000: Reuben Kosgei | 2004: Ezekiel Kemboi | 2008: Brimin Kiprop Kipruto | 2012: Ezekiel Kemboi | 2016: Conseslus Kipruto | 2020: Soufiane El Bakkali |

Miesten estejuoksun maailmanmestarit

|  |
| --- |
| 1983: Patriz Ilg |
1987: Francesco Panetta |
1991: Moses Kiptanui |
1993: Moses Kiptanui |
1995: Moses Kiptanui |
1997: Wilson Boit Kipketer |
1999: Christopher Koskei |
2001: Reuben Kosgei |
2003: Saif Saaeed Shaheen |
2005: Saif Saaeed Shaheen |
2007: Brimin Kiprop Kipruto |
2009: Ezekiel Kemboi |
2011: Ezekiel Kemboi |
2013: Ezekiel Kemboi |
2015: Ezekiel Kemboi |
2017: Conseslus Kipruto |
2019: Conseslus Kipruto |
2022: Soufiane El Bakkali |


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |